**Markku Ensio Andersson** (s. 27. maaliskuuta 1950 Tampere) on suomalainen kaupunginjohtaja. Hän oli vuosina 2004–2015 Jyväskylän kaupunginjohtaja ja vuosina 1993–2004 Lappeenrannan kaupunginjohtaja ja kaupunkineuvos.
Puoluekannaltaan Andersson on kokoomuslainen.

Koulutus
--------

Andersson valmistui ylioppilaaksi vuonna 1969 Tampereen normaalilyseosta ja opiskeli Jyväskylän yliopistossa yhteiskunta- ja kasvatustieteitä 1970-luvulla. Hän valmistui humanististen tieteiden kandidaatiksi vuonna 1972, yhteiskuntatieteiden maisteriksi vuonna 1975 ja kasvatustieteiden maisteriksi vuonna 1978. Andersson promovoitiin Jyväskylän yliopiston kasvatustieteiden kunniatohtoriksi vuonna 2009.

Opiskeluaikanaan Andersson vaikutti eri luottamustehtävissä Jyväskylän yliopiston ylioppilaskunnan edustajistossa sekä Hämäläis-Satakuntalaisen Osakunnan hallituksessa, isäntänä ja kuraattorina.

Ura
---

Vuosina 1974–1975 Andersson työskenteli Etelä-Hämeen Nuorisoseurojen Liiton toiminnanjohtajana ja toimi vuodet 1975–1983 Jyväskylän yliopistossa tutkimusassistenttina sekä kasvatustieteiden tiedekunnan suunnittelijana ja tiedekuntasihteerinä.

Vuosina 1983–1988 Andersson oli Porin kaupunginsihteeri, 1989–1993 Tuusulan kunnanjohtaja ja 1993–2004 Lappeenrannan kaupunginjohtaja ennen siirtymistään Jyväskylän kaupunginjohtajaksi 27. syyskuuta 2004. Hän jäi eläkkeelle huhtikuun lopussa 2015.

Keväällä 2015 Andersson toimi selvityshenkilönä työ- ja elinkeinoministeriön hankkeessa, joka tutki seudullisten kehittämisyhtiöiden roolia työ- ja elinkeinopolitiikan toteuttamisessa.

### Luottamustehtäviä

Jyväskylän kaupunginvaltuustossa Andersson toimi 1977–1983 ja kaupunginhallituksessa 1981–1983. Vuosina 1993–2001 Andersson oli Suomen Kuntaliiton valtuuston jäsen, 2001–2009 valtuuston puheenjohtaja, 2009 hallituksen puheenjohtaja ja vuodesta 2010 varapuheenjohtaja.

Andersson toimi Lappeenrannan teknillisen yliopiston hallituksen jäsenenä 2002–2004 ja Jyväskylän yliopiston hallituksen jäsenenä 2005–2011. Hän on Keski-Suomen Kauppakamarin hallituksen varapuheenjohtaja vuodesta 2005.

Andersson toimi Alvar Aalto Säätiön hallituksessa vuosina 2004–2009. Vuodesta 2006 hän on ollut Ilmasotakoulun killan valtuuskunnan puheenjohtaja. Vuodesta 2009 Andersson on ollut Finnagoran hallituksen jäsen ja Pro Ysitie -yhdistyksen hallituksen puheenjohtaja.

Tunnustuksia
------------

Sotilasarvoltaan Andersson on sotilasmestari (2003) ja suorittanut valtakunnallisen maanpuolustuskurssin nro 145 (1997). Hänelle myönnettiin sotilasansiomitali vuonna 2001.

Anderssonille myönnettiin Suomen Valkoisen Ruusun I luokan ritarimerkki vuonna 2001. Kaupunkineuvoksen arvonimen hän sai vuonna 2014.

Lähteet
-------

1. ↑  Andersson, Markku Ensio *Porvarillisen työn arkisto*. Viitattu 16.8.2015.
2. ↑  *Kuka kukin on 2015*, s. 48–49. Helsinki: Otava. ISBN 978-951-1-28228-0.
3. 1 2 3 4 5 6 7 8 9 10  Curriculum vitae (Arkistoitu sivu) Jyväskylän kaupunki. Viitattu 16.8.2015.
4. ↑  Toukokuussa promovoidaan 16 kunniatohtoria  2009. Jyväskylän yliopisto. Viitattu 28.5.2014.
5. ↑  Markku Andersson jää eläkkeelle vappuna *Radio Kompassi*.  9.12.2014. Viitattu 16.8.2015.
6. ↑  Kakkori, Satu: Eläkkeelle jäänyt kaupunginjohtaja nopeasti takaisin töihin – Tutkimaan kehittämisyhtiöiden roolia *Keskisuomalainen*.  25.3.2015. Viitattu 16.8.2015.
7. ↑  Mikko Voutilainen: Markku Andersson on nyt myös neuvos *Keskisuomalainen*.  19.12.2014. Viitattu 28.12.2014.

  


|  |  |  |  |
| --- | --- | --- | --- |
|  | Edeltäjä:**Jarmo Kölhi** | **Lappeenrannan kaupunginjohtaja**1993–2004 | Seuraaja:**Seppo Miettinen** |

|  |  |  |  |
| --- | --- | --- | --- |
|  | Edeltäjä:**Pekka Kettunen** | **Jyväskylän kaupunginjohtaja**2004–2015 | Seuraaja:**Timo Koivisto** |